Title: Analýza účinnosti novely zákona NR SR č
Author: Ministersvo kultúry SR
Last saved by: .
Company: Správa kult. zariadení MK SR

Výňatky

z analýz Slovenskej televízie a Slovenského rozhlasu vzťahujúce sa k problematike              platenia koncesionárskych poplatkov

1. Slovenská televízia

        Novela zákona NR SR č. 212/1995 Z. z.  o koncesionárskych poplatkoch v znení zákonov NR SR č.  255/1996 Z. z., č. 320/1996 Z. z. a zákona č. 188/1999 Z. z. nadobudla účinnosť dňom 1.9.1999. Cieľom tejto novely  bolo zlepšiť výber koncesionárskych poplatkov od fyzických  i právnických osôb a zvýšiť príjmy verejnoprávnych médií tak,  aby boli čo najmenej závislé na príjmoch zo štátneho rozpočtu  Slovenskej republiky. Prostriedkom pre dosiahnutie tohto  cieľa bola najmä zmena povinnosti preukázať nevlastnenie  prijímača, či povinnosť preukázať iný dôvod pre oslobodenie  od platenia poplatku na platiteľa poplatku. Novela zákona  umožnila prijímateľom poplatku využívať pre účely vytvorenia  a kontroly databázy fyzických a právnických osôb databázu  Slovenských elektrárni, čo malo zabezpečiť vytvorenie  relevantných databáz pre výber poplatkov od právnických  i fyzických osôb. Prijímatelia poplatkov (STV a SRo) poskytli  výbercovi poplatkov, t.j. Slovenskej pošte š.p. aj svoje  databázy a na základe vzájomnej dohody boli 
v prípade  právnických osôb zasielané faktúry za koncesionárske poplatky aj všetkým právnickým osobám a fyzickým osobám, ktoré  podnikajú a sú evidované v databáze oficiálne dostupnej na trhu  Slovenskej republike s názvom "Kto je kto".
       Po nadobudnutí účinnosti novely zákona požiadala STV  v zmysle zákona 468/1991 Zb. aj jednotlivých prevádzkovateľov  káblových rozvodov o poskytnutie relevantných databáz  jednotlivých účastníkov pripojených na káblové rozvody, nakoľko práve u týchto účastníkov je takmer 100-percentná pravdepodobnosť, že sú vlastníkmi prijímačov. Uvedené zdroje  informácií slúžili ako podklady pre vytvorenie databázy  koncesionárov, samostatne zárobkovo činných osôb a právnických osôb aj za cenu, že budú oslovené súkromné  firmy, ktoré ku dňu účinnosti novely zákona už neexistovali. Predpoklady, že najmä databázy právnických a fyzických osôb  poskytnuté Slovenskými elektrárňami budú kvalitným zdrojom  úplných informácií sa nenaplnili a preukázali, že uvedené  databázy nie sú právne relevantné a objektívne v konkrétnom čase. Do budúcnosti je jediné možné systémové riešenie  uvedeného problému v tom, že pri zaručení ochrany osobných  údajov v zmysle platného zákona bude vytvorená celoštátna  databáza fyzických osôb, samostatne hospodáriacich osôb  a právnických osôb tak, ako je to obvyklé v krajinách Európskej únie. Na prípravu takejto databázy by bolo možné  využiť aj pripravované  sčítanie ľudu v roku 2001.

       Slovenská televízia Slovenský rozhlas nepodcenili prijatie novely zákona o koncesionárskych poplatkoch a už  začiatkom mája minulého roka rozbehli pozitívnu kampaň na  získanie platiteľov koncesionárskych poplatkov. V STV to bola  kampaň s leitmotívom "Ďakujeme Vám"-"2,50 Sk/deň"  a v SRo kampaň "Takto vyzerá ticho".

Súčasťou komunikačnej stratégie platby koncesionárskych  poplatkov bola aj marketingová analýza a návrh komunikačnej  stratégie, s cieľom nájsť optimálny spôsob komunikovania platby koncesionárskych poplatkov za televízne prijímače.  Prieskum preukázal, že silnými stránkami pri východiskovej  marketingovej situácii, disciplíne a ochote platiť koncesionársky poplatok sú:
- skutočnosť, že povinnosť platiť koncesionársky poplatok je  upravená zákonom a nejde 
   o dobrovoľný poplatok,
- koncesionársky poplatok má charakter verejného poplatku  a je základným príjmom 
   verejnoprávnych elektronických  médií,
- výška koncesionárskeho poplatku je druhá najnižšia  v krajinách Európy.

Medzi slabé stránky výberu koncesionárskych poplatkov uviedla prevažná väčšina spomedzi viac než 1100 respondentov tieto slabé stránky:
- doterajšia zákonná úprava nebola v praxi dostatočne účinná,
- nedostatočná informovanosť a propagácia platenia  koncesionárskych poplatkov u 
   platiteľov a v dôsledku toho:
a/ občania chybne  chápu, čo je zmyslom platenia koncesionárskych poplatkov,
b/ firmy vôbec nechápu, prečo majú aj oni platiť  koncesionársky poplatok,
c/ značná časť občanov si zamieňa platbu koncesionárskych  poplatkov za inú platbu 
    (poplatky káblovým televíziám a pod.),
d/ občania aj firmy vnímajú pojem koncesionárskych  poplatkov nediferencovane pre  
    rozhlas a pre televíziu,
e/ občanom a firmám nie je jasný tok financií medzi platiteľom -štátom - a verejno-
    právnymi médiami,
f/ občania nemajú dostatok informácií o tom, že ide o zákonnú povinnosť,
g/ občania ani firmy nepociťujú obavu z uplatňovania sankcií za neplatenie                            
    koncesionárskych poplatkov  (nemajú o nich takmer žiadne informácie).

Uvedený prieskum bol realizovaný v mesiaci jún 1999,  teda pred prerokúvaním novely zákona o koncesionárskych poplatkoch v NR SR. Podľa údajov zo septembra 1998 platilo  koncesionársky poplatok za TV prijímač 52,82% vlastníkov,  20,03% tvorili oslobodení občania a koncesionársky poplatok  neplatilo 26,06% koncesionárov a 1,09% fyzických osôb nie sú vlastníkmi TV prijímačov. Zaujímavé je aj porovnanie vývinu  počtu platiteľov koncesionárskych poplatkov za TV prijímač v prípade fyzických osôb za jednotlivé roky:

1993     1. 279.000 koncesionárov 

1994     1. 208.000 koncesionárov

1995     1. 070.000 koncesionárov

1996     1.032.029 koncesionárov

1997        982.103 koncesionárov

1998        972.889 koncesionárov

1999     1.199.528 koncesionárov

       Medzi právnickými osobami a samostatne zárobkovo činnými  osobami je situácia           v platbe za TV prijímače ešte horšia  a zákonnú povinnosť si v septembri 1998 plnilo len 12,82%  koncesionárov a až 87,18% tvrdilo, že nevlastní TV prijímač  alebo koncesionársky poplatok neplatilo.

Vykonaný prieskum poukázal aj na základnú neznalosť predmetu platenia koncesionárskeho poplatku, keď až 37,3% uviedlo, že koncesionársky poplatok sa platí za príjem  programu, 22,3% za prevádzku a program, 12% respondentov sa  nazdáva, že koncesionársky poplatok je poplatkom za službu telekomunikáciám, len 8,9% opýtaných vie, že koncesionársky  poplatok je poplatkom za vlastníctvo prijímačov a od 1 do 3%  respondentov si myslí, že koncesionársky poplatok je daňou,  resp. poplatkom štátu, alebo platbou za kmitočet, frekvenciu,  alebo za služby poskytované štátom. Len 1,2% respondentov  uvádza, že takýto poplatok nemá opodstatnenie.

V prieskume bola respondentom položená aj otázka, prečo  neplatia koncesionársky poplatok. Až 52% opýtaných tvrdí, že takto šetria peniaze. 42% sa domnieva, že "úrady im to  nedokážu". 38,9% respondentom sa nepáči vysielanie, 32,7% si myslí, že neexistujú postihy za neplatenie koncesionárskych  poplatkov, 22,5% neplatí koncesionársky poplatok z dôvodu, že  nesledujú rozhlas ani televíziu, 21,4% neplatí poplatok  preto, že protestujú proti obsahu a charakteru vysielania, až  18,8% respondentov tvrdí, že nevie o tom, že by boli povinní  platiť takýto poplatok, 14,5% sa domnieva, že na nich platí oslobodenie od povinnosti platiť poplatok, 13,7% si myslí, že  koncesionársky poplatok je totožný s poplatkom za káblovú  televíziu, 12% koncesionárov si mýli platbu koncesionárskeho  poplatku s platbou za anténu a domnieva sa, že ak platí za  anténu má vysporiadanú aj platbu koncesionárskeho poplatku.  Až 7,8% koncesionárov je presvedčených, že poplatok platia, hoci v skutočnosti tomu tak nie je. 7% sa nevedelo prihlásiť  za platcov koncesionárskeho poplatku, 6,3% malo iné dôvody  pre neplatenie koncesionárskych poplatkov a 5,5% respondentov  nemalo záujem ísť na poštu a prihlásiť sa za platiteľa  koncesionárskeho poplatku.

Na otázku, čo by sa malo zmeniť, aby koncesionárske  poplatky platilo viac ľudí, odpovedalo 20,5% opýtaných  a približne rovnaký počet 20,3%, že by sa mala zmeniť kontrola a evidencia, kvalita vysielania. Až 14,1% zastáva  názor, že by sa mali zvýšiť postihy a pokuty za neplatenie  koncesionárskych poplatkov, 10,9% zastáva názor, že by sa mal  zlepšiť zákon, 9,1% si myslí, že mal by byť koncesionársky  poplatok vyberaný prostredníctvom bezhotovostného styku,  8,1% navrhuje zvýšiť mzdy, aby mohli platiť koncesionárske  poplatky, a paradoxne len 3,7% požaduje zlepšiť  informovanosť.

Všetky uvedené údaje boli získané v priebehu mesiacov  jún, júl 1999, teda v čase, kedy ešte nebolo jasné  definitívne znenie novely zákona o koncesionárskych  poplatkoch a v rámci kampane bežala na obrazovkách len jej  prvá fáza.

Výsledky prieskumu sa odrazili v rámci stratégie ďalších fáz kampane za platenie koncesionárskych poplatkov a cieľom tejto kampane bolo:
 a/ zvýšiť informovanosť o existencii nového zákona o  koncesionárskych poplatkoch
 b/ zvýšiť informovanosť o znení a zmenách zákona
 c/ objasniť filozofiu zákona
 d/ presvedčiť občanov a firmy o zmysluplnosti platenia  koncesionárskych poplatkov.

         Kampaň bola rozdelená do viacerých rovín, vysvetľovacia: - Okno koncesionára, ďalej spot Cyklus otázok a odpovedí,  diskusné relácie, televízny spot "Cesta peňazí" a v súčasnosti bežia spoty "osobnosti“, ktoré zdôrazňujú  potrebu platenia koncesionárskych poplatkov a ich využitie na  tvorbu televízneho programu. Okrem vyššie uvedených  programových spotov bežala rovnako aktívna kampaň  v Slovenskom rozhlase, kde niekoľkoráz odpovedali zástupcovia  Slovenského rozhlasu a Slovenskej televízie naživo na otázky  koncesionárov. Súčasťou kampane bolo aj zverejnenie úplného znenia zákona o koncesionárskych poplatkoch v mienkotvorných  denníkoch a na webovskej stránke STV a SRo.
Koncesionári mali taktiež možnosť klásť otázky ohľadne koncesionárskych poplatkov aj prostredníctvom živej linky a e-mailu, pričom práve tieto zdroje informácií boli pravidelne monitorované a aj na ich základe sa overovala účinnosť novely zákona o koncesionárskych poplatkoch, ale aj nedostatky uvedeného zákona.

Je možné konštatovať, že novela zákona o koncesionárskych poplatkoch priniesla nárast u platcov za  TV prijímače u fyzických osôb o viac než 200 tis.  a priemerný počet platiteľov poplatku v decembri 1999 dosahoval výšku cca 1.220 tis. koncesionárov. Oveľa horší  výsledok bol dosiahnutý v prípade samostatne zárobkovo  činných osôb a právnických osôb, kde bol celkový nárast len o cca 20 tis. osôb. V oboch prípadoch je však po predchádzajúcom náraste, opätovne klesajúca tendencia počtu  koncesionárov, ktorá je daná najmä tým, že je možné využívať nedostatočne presné definovanie ustanovení zákona.

Zaujímavé je aj porovnanie platieb koncesionárskych  poplatkov zo strany výbercu, t.j. Slovenskej pošty, š.p. a kolísanie výšky jednotlivých platieb, ktoré neboli STV presvedčivo zargumentované. Napr. v roku  1998 poukázala Slovenská pošta za  mesiac január  koncesionárske poplatky od fyzických osôb vo výške  83.318.925.- Sk   v mesiaci február toho istého roku bol však  takmer 20 miliónový prepad a STV dostala 64.034.550 Sk.                 V mesiaci marec dosiahla výška príjmov STV za koncesionárske  poplatky od fyzických osôb opätovne 83.297.900 Sk. Priemerný  mesačný príjem za rok 1998 dosiahol výšku 74.212.310 Sk a v ročnom vyjadrení 890.547.724 Sk. V roku 1999 bol  v januári príjem z koncesií od fyzických osôb 68.681.462 Sk,  avšak už v mesiaci marec toho istého roku dosiahol výšku  86.366.081 Sk, aby v mesiaci máji nastal opäť výrazný prepad  na 61.897 tis. Sk. Uvedené rozdiely s najväčšou  pravdepodobnosťou svedčia o tom, že na ceste koncesionár - výberca poplatku – príjemca poplatku dochádza k zdržaniu vybratých koncesionárskych poplatkov, pretože, ak by sme akceptovali zhruba 20 miliónový pohyb medzi jednotlivými  mesiacmi, znamenalo by to mesačný úbytok cca 270 tis.  koncesionárov a v ďalšom mesiaci nárast o cca taktiež 270  tis. koncesionárov, čo nie je pravdepodobné. Rokovania  o zmluvách so Slovenskou poštou a vyberateľom poplatkov od  právnických osôb by mali priniesť zlepšenie celkovej finančnej disciplíny pri prevode poplatkov v prospech  Slovenskej televízie.

Prehľad výšky koncesionárskych poplatkov (ročne, v ECU)

Krajina                                                         výška konces. poplatku:  

Belgicko                                                       194
 
Česká republika                                             17
 
Dánsko                                                         108
 
Fínsko                                                          148
 
Francúzsko                                                   108
 
Holandsko                                                      91 /vrátane rozhlasu/
 
Írsko                                                               89
 
Maďarsko                                                       33
 Nemecko                                                       339 /vrátane rozhlasu/
 
Nórsko                                                          176
 
Poľsko                                                             26 /vrátane rozhlasu/
 
Rakúsko                                                         202
 
Rumunsko                                                          1 /vrátane rozhlasu/
 
Slovensko                                                        15
 
Slovinsko                                                       117 /vrátane rozhlasu/ 

Švajčiarsko                                                     181
 
Švédsko                                                          180
 
Taliansko                                                          82 /vrátane rozhlasu/
 
Veľká Británia                                                110

Prehľad počtu oslobodených koncesionárov a celkový  počet
neplatiacich domácností (FO) na Slovensku

rok:                                                  1996                  1997                     1998

oslobod. konc.:                                13,6 %               18,8 %                  20,3 %

celkový počet nepl.:                         30,5 %               42,1 %                 43,9%

Údaje za rok 1999 ešte nie sú známe.   

Porovnanie počtu platiteľov koncesionárskeho poplatku FO

      júl.99       aug.99         sept.99         okt.99       nov.99         dec.99        jan. 00  
 
  969.074    1.191.263    1.149.922   1.277.439     1.214.288     1.199.528    1.192.812  

Prehľad počtu koncesionárov PO a SZČO

                 júl 99    aug. 99    sept. 99   okt. 99   nov. 99   dec 999    jan. 00    febr.00
 
počet :    10.050     8.037       8.863       10.410     11.281   11.329      11.366     29.650
 
tv. prij.:   39.988    34.772    37.183          x              x           x             42.924    61.254
 
prírastok :    133           70          829         1.772         909          54              72    18.373
 
Úbytok :           7        2.083            3             291          38            6               35           89      
 
Za obdobie október 1999 až  december 2000 nie je zatiaľ možné definovať postupnosť nárastu počtu televíznych prijímačov, ale len ich celkový počet. Z porovnania medzi počtom koncesionárov PO a počtom prihlásených TV. prijímačov a koeficientom ich nárastu (10.050 koncesionárov - 39.988 TV prijímačov a 29.650 koncesionárov  a 61.254 TV prijímačov) vyplýva, že novoprihlásený koncesionár (PO) v drvivej väčšine prihlásil len jediný TV prijímač. Aj tento ukazovateľ svedčí o skutočnosti, že pri súčasne platnej dikcii zákona nebude narastať počet koncesionárov (PO), práve naopak ich počet sa bude znižovať.

FYZICKÉ OSOBY - DOMÁCNOSTI
Počet domácností: 1 821 441
Počet platiacich k 31.7.2000: 1 172 017
Odhadovaný počet oslobodených: 369 000
Odhadovaný počet neplatiacich: 280 000
Celkový počet dôchodcov/údaj soc. pois./ 1 201 667
Sociálna poisťovňa nevie počet domácností s dôchodcami
Počet držiteľov ZŤP cca 38 500
--------------------------------------------------------
PRÁVNICKÉ OSOBY
ŠKOLY:
Predškolské zariadenia/údaj za šk.r.1999/2000 3 314
Základné školy 2 482
Základné um. školy 194
Stredné školy 959
Špeciálne školy 389
Vysoké školy 96
--------------------------------------------------------
Spolu: 7 434

Zar. soc. starostlivosti: 579
Zdravot. zariadenia s lôžk. 153
Zastupiteľské úrady 32
Nápravnových. ústavy 19
--------------------------------------------------------
--------------------------------------------------------
Približný počet PO oslobodených: 8 217
Predpokladaný príjem STV z koncesionárskych poplatkov:
pri zachovaní výšky konces. poplatku 75,- Sk
bude 1 090 000 000,-Sk

Prehľad o počte evidovaných televíznych prijímačoch u fyz. osôb - domácnosti

┌─────────┬┬──────────┬──────────┬──────────┬───────────┬───────────┬────────────┬─────────────┬────────────┐
│         ││          │          │          │           │           │            │             │            │
│ kraj    ││   aug.99 │  okt.99  │  nov.99  │  dec.99   │  jan. 00  │ feb. 00    │ mar. 00     │   apr.00   │
│         ││          │          │          │           │           │            │             │            │
├─────────┼┼──────────┼──────────┼──────────┼───────────┼───────────┼────────────┼─────────────┼────────────┼
│BA mesto ││  102 564 │  141 032 │  133 964 │  130 494  │  128 795  │  127 058   │   126 172   │  125 527   │
├─────────┼┼──────────┼──────────┼──────────┼───────────┼───────────┼────────────┼─────────────┼────────────┼
│Západ.sl.││  325 782 │  436 784 │  387 978 │  378 899  │  375 798  │  374 280   │   373 284   │  372 438   │
├─────────┼┼──────────┼──────────┼──────────┼───────────┼───────────┼────────────┼─────────────┼────────────┼
│Stred.sl.││  405 982 │  366 314 │  361 733 │  360 673  │  359 756  │  359 168   │   358 542   │  358 052   │
├─────────┼┼──────────┼──────────┼──────────┼───────────┼───────────┼────────────┼─────────────┼────────────┼
│Východ.sl││  356 935 │  333 309 │  330 613 │  329 462  │  328 463  │  328 606   │   326 800   │  326 336   │
├─────────┼┼──────────┼──────────┼──────────┼───────────┼───────────┼────────────┼─────────────┼────────────┼
│         ││          │          │          │           │           │            │             │            │
│         ││          │          │          │           │           │            │             │            │
│Slovensko││1 191 263 │1 277 439 │1 214 288 │1 199 528  │1 192 812  │1 189 112   │ 1 184 798   │1 182 353   │
│ spolu   ││          │          │          │           │           │            │             │            │
└─────────┴┴──────────┴──────────┴──────────┴───────────┴───────────┴────────────┴─────────────┴────────────┴

 Prehľad počtu koncesionárov PO a SZČO.

┌──────────────┬──────────┬──────────┬──────────┬──────────┬──────────┬──────────┬
│              │          │          │          │          │          │          │
│mesiac        │ jul  99  │ aug.99   │ sep.99   │  okt.99  │ nov.99   │  dec.99  │
├──────────────┼──────────┼──────────┼──────────┼──────────┼──────────┼──────────┼
├──────────────┼──────────┼──────────┼──────────┼──────────┼──────────┼──────────┼
│počet konces. │ 10050    │    8037  │    8863  │   10410  │  11281   │   11329  │
├──────────────┼──────────┼──────────┼──────────┼──────────┼──────────┼──────────┼
│počet TV prij.│ 39988    │   34772  │   37183  │          │          │          │
├──────────────┼──────────┼──────────┼──────────┼──────────┼──────────┼──────────┼
│prírastok     │   133    │      70  │     829  │    1772  │    909   │      54  │
├──────────────┼──────────┼──────────┼──────────┼──────────┼──────────┼──────────┼
│úbytok        │     7    │    2083  │       3  │     291  │     38   │       6  │
└──────────────┴──────────┴──────────┴──────────┴──────────┴──────────┴──────────┴